钦定古今图书集成/明伦汇编/皇极典/第243卷 > 朱子全书 > 《答张敬夫》
## 钦定古今图书集成/明伦汇编/皇极典/第243卷 > 朱子全书 > 《答张敬夫》

“天下万事有大根本，而每事之中又各有要切处。所
谓大根本者，固无出于人主之心术，而所谓要切处
者，则必大本既立，然后可推而见也。”如论任贤相，杜
私门，则立政之要也；择贤良，轻赋役，则养民之要也；
公选将帅，不由近朁，则治军之要也；乐闻警戒，不喜
导谀，则听言用人之要也。推此数端，馀皆可见，然未
有大本不立而可以与此者，此古之欲平天下者，所
以汲汲于“正心诚意”，以立其本也。若徒言“正心”而不
足以识事物之要，或精核事情而特昧夫根本之归，
则是腐儒迂阔之论，俗士功利之谈，皆不足与论当
世之务矣。